Verbruikersake: Hersien jou kort- en langtermynversekering(Foto: Kalhh/Pixabay) Waarom sou ŉ mens jou kort- en langtermynversekering wou hersien? As ŉ mens verseker is, is jy mos verseker of hoe? Dit is egter nie so eenvoudig nie. Jou omstandighede verander en jou besittings raak meer of minder en daarom moet jy jou korttermynversekering hersien om seker te maak dit voldoen nog aan jou behoeftes as die onvoorsiene sou gebeur. Ina Opperman verduidelik waarna jy moet kyk. Versekeringspolisse is nie statiese ooreenkomste wat eenmalig gesluit word nie. Dit is belangrik om te onthou dat korttermynversekeringsprodukte ontwerp is om saam met jou en jou gesin te ontwikkel, soos wat jou lewe verander, en aan te pas by jou veranderende behoeftes. “Dit is deel van die ontwikkeling van goeie ‘finansiële higiëne’, om die gewoonte aan te kweek om jou versekeringsbehoeftes vroeg in die jaar te hersien. Dink daaraan as jou ‘jaarlikse oudit’, ŉ manier om seker te maak dat jy nooit onderverseker is nie en dat jy gereed is om ŉ ingeligte besluit te neem wanneer jou polis se jaarlikse hernuwingsdatum aanbreek,” sê Karen Rimmer, hoof van verspreiding by PSG Insure. Sy sê die jaarlikse hersiening van jou versekeringsbehoeftes sal verseker dat jou persoonlike strategie teen risiko op datum is en indien die onvoorsiene plaasvind, dat die eisproses glad en sonder komplikasies sal verloop. Rimmer sê jy moet fokus op die veranderende waarde van jou besittings, of as iets ten opsigte van jou voertuie verander het, of jy dalk iets waardevols aangeskaf het en of jy dalk ŉ bietjie waarde moet byvoeg by jou versekering. (Foto: Scott Graham/Unsplash) “Mense dink dikwels net daaraan om hul huisversekeringspolis te hersien wanneer hulle van adres verander, maar daar is baie redes waarom jou dekking dalk hersien moet word. Die beste plan is om te oorweeg hoe enige opknappings wat jy die afgelope jaar gedoen het, die waarde van jou eiendom kon beïnvloed het.” Rimmer sê opknappings, soos ŉ nuwe swembad of kombuis is die soort veranderinge wat die meeste mense aanspoor om hul versekeringspolis op te dateer, maar ŉ verandering so klein soos om houtvensterrame met aluminium te vervang of die toestelle in die huis op te gradeer, kan ŉ beduidende verskil aan die waarde van die eiendom maak. “Hierdie veranderinge sal ook die vervangingswaarde van die huis verhoog. As jou polis verouderd is en nie die huidige waarde van jou huis weerspieël nie, word dit ŉ probleem as iets soos ŉ brand of natuurramp sou plaasvind. Dan loop jy die risiko dat jou versekering nie die volle koste van rehabilitasie of ŉ volledige herbouing sal dek nie,” sê sy. Een van die mees algemene aspekte van versekering wat kliënte dikwels vergeet om jaarliks te hersien, is besonderhede van versekerde voertuie, soos dat jou kind die motor begin gebruik om universiteit toe te ry. Dit sal die bepalings en premie van die polisbeleid beïnvloed. Nog ŉ voorbeeld is as jy die motor vir werk begin gebruik nadat jy dit voorheen vir persoonlike vervoer gebruik het. Dit sal ook die manier waarop die polis gestruktureer is en wat dit dek, beïnvloed. Rimmer stel voor dat enige veranderinge of opgraderings aan ŉ motor ingesluit moet word as deel van die versekeringsdekking, om te verseker dat die motor se korrekte vervangingswaarde in die polis verskyn in geval van ŉ ongeluk of diefstal. Dit is veral na Kersfees ook ŉ goeie idee om seker te maak dat nuwe, waardevolle items soos duur juweliersware en horlosies, ontwerpershandsakke, elektroniese toerusting, sporttoerusting of kameras verseker is. “Erfstukke wat waardevol is, moet ook by jou huisinhoudpolis gevoeg word, asook enige familie-erfstukke soos kuns of oudhede. Hoewel die sentimentele waarde van hierdie soort items nie vervang kan word in die geval van diefstal of skade nie, kan dit help om die gevoel van verlies te verlig om vergoed te word vir die finansiële waarde daarvan.” Rimmer stel ook voor dat jy dit oorweeg om iets by te voeg by ŉ bestaande polis, soos die koste van ŉ gehuurde voertuig indien die versekerde voertuig moet ingaan vir herstelwerk. “Daar word dikwels na hierdie soort waardetoevoegingsprodukte verwys as ‘top-ups’ wat enige bestaande leemtes vul wat ŉ polis nie gewoonlik bevat nie, wat ŉ bykomende vlak van gemoedsrus bied.” Die hersiening van ŉ versekeringspolis is nie ŉ lang of moeisame proses nie en Rimmer stel voor dat jy jou versekeringsadviseur vra om jou te help. “Soos ons geleidelik in die nuwe jaar inbeweeg, is dit nou die ideale tyd om ŉ uur daaraan te wy om jou versekeringsbehoeftes te hersien en te verseker dat alles wat jy in plek het, in jou onmiddellike en toekomstige behoeftes voorsien,” sê sy. Corne Welman, hoof van konsessiesake en finansiële adviseur by Momentum, stem saam dat jy jou korttermynversekering moet hersien, maar ook jou langtermynversekering. “As daar een ding is wat die afgelope drie jaar ons geleer het, is dit dat ons toekoms nie altyd in ons eie hande is nie. Risikoprodukte soos lewensversekering, inkomstebeskerming en ongeskiktheidsdekking voel dalk soos wrokaankope, maar is van kritieke belang om die finansiële welstand van onsself en ons gesinne te beskerm.” Sy sê aan die begin van die jaar het ons dalk al die beste voornemens om ons portefeulje saam met ons finansiële adviseur te hersien, maar as ons dit nie prioritiseer nie, vind jy dat ŉ halwe jaar verby is en dat ons hierdie belangrike taak te lank gelos het. Welman sê jou risikoprofiel verander die heeltyd, saam met jou leefstyl en omstandighede. “Dit is noodsaaklik dat ons hierdie veranderinge en hoe dit ons dekking beïnvloed betyds hersien om te verseker dat ons ŉ voldoende vlak van beskerming behou. “En moenie eens daaraan dink om jou risikodekking te verminder sonder professionele advies nie. Daar is dikwels beter maniere om fondse vry te stel wat nie moontlik die finansiële welstand van onsself en ons gesinne in gedrang bring nie.”